Die album is oor die afgelope paar jaar geskryf en opgeneem deur Dan Roberts by StoepStudios in Johannesburg.
RKO is ’n roots-musiekgroep en word deur hul aanhangers beskryf as “opwekkingspredikers wat delf in die verlede en rondom die wêreld vir inspirasie”, hoewel die woorde oor die algemeen gewortel is in die hede. Hulle mik vir musiek wat begin in jou voete en deur jou hart reis tot in jou kop. Die musikale progressie van RKO is organies; elke album is ’n testament van waar die skrywers hulle bevind ten tyde van die opname, met die oog daarop om musiek te maak wat weergee waar ons op die oomblik is.
Rian Malan, Dan en Ian Roberts het die meeste liedjies op die album geskryf. Jaco van der Merwe, sanger en digter van die groep Bittereinder, het ook sy skrywershand aan MAMBA! verleen. Die album bevat liedjies wat handel oor mites, historiese staaltjies, politieke insigte, die sondes van ons vaders, liefdesverhoudinge van die Moot en ook tussendeur ’n bietjie komiese vermaak. Musikaal gesproke, glo RKO indien ’n liedjie jou nie laat dans of glimlag nie, moet dit jou laat huil – en natuurlik is dit ’n bonus indien al drie terselfdertyd gebeur.
Friso vertel ŉ staaltjie wat gebeur het tydens die opname van die album. “Die mite is dat die groep kom van ŉ klein radiostasie in Slangfontein. Terwyl ons opneem, kom daar ŉ mamba deur die venster geseil, deur die kamer en weer uit by die deur! Ons het almal net daar verstar gesit en gekyk. Ons het gedink sjoe, dit moet ŉ teken wees, toe gaan ons vir die mamba!” lag hy.
Die video, ’n eenvoudige konsep vir ’n tydlose liedjie, wys ’n jongman wat graag saam met die meisie, Minnie, na die dans toe wil gaan. Dit is geskiet in die styl van Norman Rockwell se skilderye wat vanaf ’n soortgelyke era kom as waaruit die liedjie kon ontstaan het.
“Wanneer jy die liedjie hoor, is daar ’n verre stem wat die refrein van die liedjie sing, asof op Radio Kalahari. Dit is die stem van Rian Malan, die skrywer van die liedjie wat sy oorspronklike weergawe sing,” sê Wynand.
“Ons het hard gewerk om getrou te bly aan ons missie om die voete, die hart en die kop te vermaak en terug verslag te lewer en te skryf oor ons algemene ervaring hier aan die Suidelike Punt,” vertel die groep. “Luister na die album meer as een keer en die liedjies sal jou bekruip; dit is die teenoorgestelde van pop doef-doef. Kry vir jou ’n lekker stuk biltong, ’n goeie mes en ’n bottel rooiwyn en sit dan terug en geniet die album.”